Poročilo 20. poletnih državnih iger Specialne olimpiade Slovenije
Prvi vikend v juniju so se v Ljubljani odvijale 20. poletne državne igre Specialne olimpiade Slovenije. Organizator dogodka je bil tokrat VDC Tončke Hočevar in so potekale pod častnim pokroviteljstvom župana Mestne občine Ljubljana g. Zorana Jankovića. Slogan iger se je glasil: » Ni meja, ko verjameš vase!« Na igrah je sodelovalo 319 športnikov iz 47 zavodov, spremljalo pa jih je 136 trenerjev in spremljevalcev, za izvedbo iger pa je poskrbelo okoli 200 prostovoljcev in zaposlenih VDC Tončke Hočevar.
Petek, dan otvoritvene slovesnosti, je bil vremensko kar pester in vsi smo si želeli, da bi vsaj za trenutek padavine prenehale. In res je ob koncu dež povsem prenehal. 
Igre so se tako začele z otvoritveno slovesnostjo na Kongresnem trgu, ki jo je povezoval znani športni novinar Ervin Čurlić, pri tem pa sta sodelovala  tudi dva uporabnika VDC-ja. Zbrane na Kongresnem trgu so nagovorili Slavko Bolčevič, direktor VDC Tončke Hočevar, Helena Gril, predsednica Društva specialna olimpiada Slovenije, in Branka Perme, predsednica Zveze Sožitje. Na slovesnosti je poleg uporabnikov VDC Tončke Hočevar sodelovala tudi priznana slovenska pevka Nina Strnad. V imenu športnikov je zaprisego podal Mai Popivoda, v imenu sodnikov pa Domen Pociecha. Olimpijski ogenj je prižgal parasmučar Jernej Slivnik.

Naslednji dan, v soboto, so se že začela kvalifikacijska tekmovanja. Na teh državnih igrah so se športniki pomerili v šestih športih: atletika, namizni tenis, plavanje, judo, balinanje in kolesarstvo. Večina tekmovanj je potekala v športnem parku Kodeljevo, razen balinanja, ki je potekalo na balinišču Zarja in kolesarstva, ki je potekalo v vojašnici Šentvid. Rezultati iger štejejo tudi kot kriterij za udeležbo na svetovnih igrah naslednje leto v Čilu.

Vreme je v tekmovalnih dnevih služilo odlično in igre so potekale po razporedu. Poleg športnega dela so v soboto potekale tudi številne druge spremljevalne aktivnosti: zdravstveni program na Fakulteti za šport, po kosilu v šotoru na Kodeljevem pa so potekale tudi aktivnosti v mestu: vožnja z ladjico po Ljubljanici, z gondolo na Ljubljanski grad, vodeni ogledi mesta in ogled živalskega vrta. Večerja je bila organizirana v McDonaldsu v središču mesta. Športniki in trenerji so na ta način bolje spoznali in doživeli Ljubljano.

Nedelja je bila v znamenju zaključnih bojev. Podelitve so potekale neposredno pa samih zaključkih tekmovanj in sicer: za atletiko neposredno na prizorišču atletskega stadiona, za ostale športe pa v prireditvenem šotoru. Za podeljevanje medalj smo k sodelovanju povabili Policijo, ki se je velikodušno odzvala in nam omogočila naslednje vrhunske  športnike:
· Živa Dvoršak (streljanje z malokalibrsko in zračno puško),
· Samo Jeranko (potapljanje na vdih),
· Miha Ivančič (badminton),
· Rok Ferlan (atletika, tek na 400 metrov).
Povezovalka na atletskem dogajanju je bila Urška Kustura, na ostalih športih pa Ervin Čurlič. Podelitve so potekale v sproščenem in prijetnem vzdušju.

Kar se tiče izvedbe samega dogodka in tekmovanj, so le ta potekala dokaj tekoče. Bilo je tudi nekaj izzivov, s katerimi smo se soočili:
· manjši zapleti so bili na atletskem tekmovanju, ker v določenem obdobju timing ni deloval;
· zaradi izvedbe več tekmovanj v tem obdobju je primanjkovalo merilcev zato, nismo uspeli zagotoviti timinga na plavanju in je bili potrebno ročno merjenje časa;
· namestitev okoli 270 športnikov in trenerjev je predstavljala resnično poseben organizacijski zalogaj (namestitev v dijaškem domu zaradi pouka ni bila možno) in enaka kvaliteta storitve za vse udeležence tekmovanj ni bila mogoča;
· ravno tako je predstavljala velik zalogaj izpeljava otvoritvene slovesnosti na Kongresnem trgu (predvsem, ker lokacija ni bila na mestu nastanitve in je bila v samem središču Ljubljane), saj smo za izvedbo le-te potrebovali vsaj 10 različnih dovoljenj (naj povem, da smo končno, pozitivno mnenje dobili le nekaj ur pred samo otvoritveno slovesnostjo). 

Kljub vsemu ocenjujem, da je bila sama prireditev organizirana dobro in da je bilo poskrbljeno za pester športni in zabavni program. Pozitivni odzivi so bili tako iz strani članic kot s strani zaposlenih, s katerimi smo se v tem obdobju priprave in med samimi igrami zares dobro povezali.

Na tem mestu bi se posebej rad zahvalil Domnu Pociechi, ki je poskrbel za informacijsko logistično podporo pri izvedbi tekmovanja. Hvala tudi vsem ostalim, ki ste pomagali, da je bilo tekmovanje izpeljano na takšnem nivoju.

